El projecte Font Solidària està pendent de l'aportació que ha de fer la Generalitat - Regió7 :: El Diari de la Catalunya Central\nEl projecte Font Solidària està pendent de l'aportació que ha de fer la Generalitat\nLa iniciativa solidària de l'associació de veïns reparteix aliments a canvi de feines voluntàries\nredacció | manresa 25.04.2013 | 08:25\nUna veïna del barri rep l´ajut a l´última campanya de Font Solidària j.m.g.\nL'Associació de Veïns de la Font dels Capellans està pendent que la Generalitat aprovi els seus pressupostos per tornar a posar en marxa el projecte Font Solidària, per ajudar les famílies més necessitades del barri i el seu entorn. La iniciativa, que ja s'ha dut a terme els anys 2009, 2011 i 2012, consisteix a lliurar vals per poder comprar aliments de primera necessitats a canvi d'assistir a tallers de formació o bé col·laborar de forma voluntària amb l'entitat veïnal.\nL'any passat Font Solidària va poder atendre 314 famílies del barri, una mitjana de 40 la setmana, però la campanya es va haver d'interrompre perquè es van acabar els diners disponibles. En total es van repartir vals per valor de 27.000 euros aportats per la Fundació La Caixa, l'Agència Catalana d'Habitatge i l'Ajuntament de Manresa.\n"Ara estem pendents que s'aprovin els pressupostos de la Generalitat" en els quals hi hauria d'haver una aportació per continuar el projecte, explica al president de l'associació de veïns, Josep Rueda. Durant la visita que el mes de novembre va fer al barri l'anterior conseller de Territori i Sostenibilitat, Lluís Recorder, aquest es va comprometre a fer l'aportació a través de l'Agència Catalana de l'Habitatge. Va ser una de les reivindicacions que li va exposar l'associació a la trobada que va mantenir amb els representants dels veïns. Els president de l'associació assegura que recentment es va reunir amb el secretari de l'Agència, Carles Sala, "i ens va dir que el compromís es mantenia". Les aportacions de l'Ajuntament i les de la Fundació La Caixa ja estan assegurades, afirma. D'aquesta forma només faltaria la de la Generalitat.\n"Si no és a l'estiu, jo penso que el setembre tornarem a engegar el projecte", opina Rueda. "El que no sé és quins recursos tindrem. Amb 20.000 o 25.000 euros en tindríem prou per ajudar durant uns mesos unes quantes famílies", perquè les necessitats hi continuen sent.\nEl projecte Font Solidària s'ha dut a terme en diverses ocasions a mesura que l'associació de veïns del barri tenia diners. Consisteix a repartir vals d'entre 40 i 58 euros, en funció del nombre de membres de cada família, que poden bescanviar per aliments de primera necessitat en un supermercat. A canvi han de participar en cursos de formació o bé col·laborar voluntàriament amb l'associació de veïns en activitats com la revista de l'entitat o les festes del barri.


Blog Cicle Mitjà | La creativitat és la imaginació aplicada | Pàgina 3\nSortida a Mercabarna. 4r\nPublicat el 14 gener 2020 per JORDI POMEROL BOADA\nDins del projecte de la salut que estem fent durant aquest curs i en l’apartat de la nutrició i l’alimentació saludable, els alumnes de 4r vam anar al Mercabarna. Allà vam aprendre a com classificar els aliments i vam comprendre millor quins aliments pertanyen a cada tipus.\nTambé vam veure alguns aliments poc habituals com fruites exòtiques i que venen de llocs de tot el món i que no són gaire habituals.\nFins i tot a l’hora de dinar vam poder tastar aliments frescos del Mercat !!!\nEns ho vam pasar molt bé!!! Us deixem l’enllaç de les imatges d’aquesta sortida.\n4r Sortida a Mercabarna\nAl llarg d’aquest primer trimestre, hem pogut compartir amb quatre famílies algunes tardes de divendres.\nCada família ens ha explicat coses molt interessants sobre tradicions, experiències i vivències!\nLa primera en iniciar el projecte famílies va ser la mare de la Patricia. Amb ella vam fer un amic invisible a la classe com el que celebra la seva família per Nadal.\nLa mare de l’Angel ens va venir a explicar com celebren el Nadal a Romania!\nLa mare de l’Alícia ens va venir a explicar curiositats de les falles de la Vall de Boí!\nLa mare i el pare de l’Andrea ens van explicar moltes coses sobre les tradicions nadalenques del seu país!\nLa primera família que va venir va ser la de la Mariona, on ens van explicar la tradició de la Castanyada i també, com es celebra arreu del món!\nDesprés va venir la mare de l’Ona, la Tània i ens va explicar la passió de l’Ona: La gimnàstica artística.\nTambé ens va acompanyar una tarda la mare de la Scarleth, que ens van explicar coses sobre el Nadal al seu país i vam fer una postal per als pares i mares!\nL’última família va ser la del Vidar i ens van explicar la celebració de Santa Lucia com ho celebren a Suècia.\nUs volem agrair molt la vostra implicació i col·laboració!\nAvui les nenes i els nens de 3r hem gaudit l’últim dia abans de les vacances de Nadal!\nHem començat el dia veient una pel•lícula! Després hem fet esmorzar compartit entre les dues classes de 3r!\nSeguidament el moment més esperat del dia, l’amic invisible entre els nens i nenes de 3r A i 3r B!\nAh! I ahir, dijous, vam intercanviar-nos les postals nadalenques que havíem fet!\nEsperem que gaudiu molt de les festes i que tingueu una bona entrada al 2020!\nM Carmen i Berta.\nPublicat el 4 desembre 2019 per Berta Farré\nEl passat dimarts 19 de novembre les nenes i els nens de 3r, vam anar d’excursió al Cim d’Àligues. Va fer un dia espectacular i vam fer una visita d’allò més interessant!\nVam aprendre moltíssimes coses sobre les aus rapinyaires, les carronyeres… i vam gaudir d’una sessió de vol inoblidable!\nDesprés de dinar i abans de tornar cap a casa, vam estar fent una gimcana! I van guanyar els Ducs!\nUs deixem aquí unes quantes fotografies!\nPublicat el 3 desembre 2019 per JORDI POMEROL BOADA\nEl passat 15 de novembre els alumnes de 4t van participar en l’activitat “Trotacorts” on realitzen activitats esportives amb altres nens i nenes de les escoles del barri.\nVa ser una jornada molt intensa i divertida. Vam acabar esgotats !!!\nEn l’enllaç de sota podeu veure les fotografies de la jornada\nUn viatge interespacial!\nPublicat el 26 novembre 2019 per Berta Farré\nJa hem acabat el nostre viatge interespacial! Ha estat un viatge molt llarg en el qual hem après moltíssimes coses sobre el sistema solar, els planetes, els eclipsis, la lluna, les constel·lacions, la terra i també, sobre la vida dels astronautes i els viatges espacials!\nPer aprendre tant, ens hem agrupat en 6 grups d’experts i hem treballat molt!\nVam començar el viatge pensant totes aquelles coses que ja sabiem…\nVam continuar pensant en tot allò que volíem aprendre, i després d’investigar i investigar, de fer-nos preguntes, de debatre…\nHem elaborat uns lapbooks fantàstics sobre les nostres investigacions i aprenentatges!\nDesprés de tots aquests aprenentatges, ens hem convertit ens uns veritables astronautes!\nI per últim, gràcies a l’aplicació “Explorer” de Merge Cube, amb realitat augmentada, hem pogut seguir veient d’aprop els planetes!\n3r- Benvinguts i benvingudes al bloc i al curs 2019-2020!\nPublicat el 28 octubre 2019 per Berta Farré\nBenvinguts i benvingudes al curs escolar 2019 2020!\nAl llarg d’aquest primer mes les nenes i els nens de 3r A i de 3r B, hem realitzat moltes activitats i també, algunes sortides!\nEl dimecres 9 d’octubre, vam anar a la Granja Escola de Palautordera on vam realitzar diferents activitats de cohesió.\nEl dijous 10 d’octubre vam anar a la plaça de la Concòrdia per dansar algunes de les danses del “Dansa Ara”, formant part de la Festa Major de les Corts. A més, vam poder ballar amb altres nens i nenes de les escoles del barri. Sabeu què? També ens van acompanyar els gegants de l’escola, el Llaç i l’Ona!\nEl dimarts 22 d’octubre vam poder gaudir d’una sessió de planetari anomenada “Les fases de la lluna” al Cosmocaixa, relacionant-ho amb el nostre projecte de medi “Un viatge interespacial”. Va ser molt interessant perquè vam aprendre coses noves i curiositats sobre l’espai, els planetes, els eclipsis, les constel·lacions, els viatges espacials, la lluna i la terra…!\nAprofitem per desitjar-vos una bona castanyada!\n4t Final de curs\nPublicat el 25 juny 2019 per MARIA CARMEN BUENO TOBAJAS\nHola famílies de 4t,\nMoltes gràcies per aquests dos anys. Ha estat un plaer tenir els vostres fills i aprendre també d’ells. També us volíem donar les gràcies per la vostra col·laboració i implicació.\n4t Treballem ecosistemes\nAquest trimestre hem treballat diferents ecosistemes. Aqui us deixem unes imatges de les nostres maquetes. Esperem que us agradin.\n4t Projecte famílies\nPublicat el 20 juny 2019 per MARIA CARMEN BUENO TOBAJAS\nAquest tercer trimestre ens han visitat noves famílies de 4t explicant les seves vivències i experiències familiars.


L’Anadolu Efes, el rival del Barça Lassa en els quarts de final\nEls blaugranes, que disputaran el Playoff de l’Eurolliga, es jugaran contra l’equip turc un lloc a la Final Four\nDesprés de superar aquest dijous el Buducnot VOLI per 95-83 el Barça Lassa ha assegurat el cinquè lloc a la Lliga Regular i, per tant, ja coneix el seu rival en els Play-off: l’Anadolu Efes d’Istanbul. Aquesta temporada, en els partits entre tots dos equips, els de Pesic van vèncer al Palau i l’Efes va guanyar a Istanbul. Cal recordar que els blaugranes fa tres anys que no disputen la part final de la temporada.\nTot i que encara no estan confirmats els dies i els horaris dels partits, catalans i turcs es veuran les cares per primer cop la setmana del 15 d’abril a Istanbul i la del 22 d’abril al Palau Blaugrana. Els quarts de final són al millor de cinc partits amb el format 2-2-1 i, per tant, els de Pesic debutaran en el Play-off el dimarts 16 o dimecres 17, disputant el segon partit el dijous 18 o el divendres 19.\nAl Palau Blaugrana el tercer partit es disputarà el dimarts 23 o dimecres 24, mentre que si és necessari un quart partit serà el dijous 25 o el divendres 26 també al Palau. En el cas que sigui necessari un 5è i definitiu partit aquest es disputaria a Istanbul el dimarts 31 d’abril o el dimecres 1 de maig.


25/09/2017 13/01/2019 SUM Noticias empresa, TerrassaNo comments\nEl concessionari Skoda Sarsa del grup Movento Motor estrena nova ubicació al centre de Terrassa\nFins ara la marca Skoda compartia instal·lació amb Seat, però des d’aquest mes, es troba situada en un nou local, a pocs metres de Seat. Els vehicles que Sarsa comercialitza sota la marca Skoda es poden veure ara al nou local del Carrer Galvany, 11, a la Plaça Baltasar Ragon o més coneguda com la Plaça de la Magdalena, davant la seu de Foment de Terrassa.\nAquest canvi d’ubicació és el pas previ a l’obertura de les noves instal·lacions que el grup Sarsa tindrà a la ciutat de Terrassa en els propers temps. Des d’aquesta nova ubicació, Skoda Terrassa seguirà oferint, de manera independent, el seu ventall de serveis de venda de vehicle nou i d’ocasió per als clients o potencials clients de la marca Skoda.\nLa nova instal·lació, que compleix totes les pautes d’imatge i qualitat de la marca, incrementa l’espai destinat a l’exposició de vehicles nous, seminuevos i d’ocasió. El concessionari ja compta amb les últimes novetats de Skoda, com el model Kodiaq, un vehicle SUV que ha tingut molt bon acolliment al sector, i prepara l’arribada del Karoq, que aquests dies s’ha pogut veure a la cursa ciclista de la ‘Vuelta a España’.\nTagged: Foment de Terrassa Karoq Kodiaq Movento Motor Sarsa Terrassa Skoda\nEl personal de Mina d’Aigües omple El Rebost solidari


Aparcar al Passeig de les Roques continuarà sent gratuït a partir de dimecres | Ràdio Calella Televisió\nA partir d’aquest dimecres, coincidint amb l’inici del mes de juliol, entrarà en vigor la zona blava d’estiu. Això vol dir que s’haurà de treure tiquet cada dia de la setmana, de dilluns a diumenge, per aparcar a les diferents zones blaves de l’àrea turística. La novetat d’enguany és que la zona blava del Passeig de les Roques quedarà fora de servei aquest estiu, per tant s’hi podrà seguir aparcant de manera gratuïta.\nHo ha avançat el president de Gestvia Josep Torres, qui ha explicat que en funció de l’afluència de vehicles, determinaran si més endavant la posen en funcionament.\nL’única excepció aquest any serà al Passeig de les Roques. En aquest lloc no posarem en funcionament la zona blava d’estiu de moment, haurem d’anar veient quina és l’afluència i en funció de com evolucioni decidirem que fem. Però de moment no la posem en funcionament.\nLa zona blava d’estiu s’allargarà fins al 15 de setembre.\nEn el cas de la zona Turisme Sud, s’ha de treure tiquet cada dia entre les 9 del matí i les 22 de la nit. Pel que fa a la zona del pàrquing Les Palmeres la zona blava estarà operativa els mesos de juliol i agost; en horari de 9 h a 20 h de dilluns a diumenge. A la zona Turisme Nord caldrà treure tiquet de 9 h a 22 h cada dia.\nA les zones blaves d’estiu es podran obtenir abonaments diaris oberts a tothom al preu de sis euros. Aquest tiquet es poden adquirir a les màquines expenedores i no seran vàlids per la resta de zones de Calella. Els diferents tiquets de zona blava també poden adquirir-se mitjançant l’aplicació mòbil Aparcare.\nEl Carrilet ja torna a circular però amb menys freqüència de pas\nJa circula el trenet turístic per Calella i ho ha fet amb el seu circuit habitual però reduint la freqüència de pas. La gran novetat d’enguany i adaptant-se a totes les mesures anticovid-19, és que es fan desinfeccions regulars després de cada servei, és obligatori l’ús de mascareta i abans de pujar els usuaris han de rentar-se les mans amb els dispensadors de gel hidroalcohòlic que han habilitat a l’interior dels combois. Aquesta són les mesures amb les quals reprèn la seva activitat el Carrilet, tres mesos més tard del que és habitual. Hauria d’haver començat a rodar a finals de març però l’estat d’alarma i la crisi generada pel coronavirus ho va paralitzar. Josep Torres és el president de Gestvia, empresa municipal que gestiona el servei del Carrilet.\nPensem que és important que el Carrilet funcioni perquè és un element més de la ciutat i dona un servei públic. A més és un servei que ja té unes despeses fixes que les hauríem d’haver pagat igualment. Pensem que si ja paguem les despeses fixes, hem de posar-lo al carrer per normalitzar la situació.\nEnguany però no tindrà la mateixa freqüència de pas, dels tres conductors que hi donaven servei normalment, enguany només hi haurà dos. L’ajuntament, però, té previst ampliar la freqüència si la demanada ho requereix. L’horari del Carrilet és de 9 h del matí a 13 h i de 17 h a 21 h.\nPel que fa al preu de les tarifes són les mateixes que l’any passat. Hi ha tarifa reduïda pels menors de deu anys i jubilats i els nens i nenes de fins a dos anys poden viatjar de forma gratuïta.\nSegüent Ja es poden sol·licitar els ajuts per al pagament del lloguer jove\nAnterior El curs 2020-21 començarà el 14 de setembre de forma presencial i amb 5.000 docents més


Conxa Forteza | 14 desembre 2005\nS'acostaven les festes de Nadal. Per aquells dies, un vaixell de guerra americà va atracar al port de Ciutat i deien que transportava soldats de la guerra de Corea. El Governador Militar de Palma va tenir l'ocurrència de posar aquest anunci al diari fent una crida als ciutadans: «Siente un americano en su mesa». La idea era que tothom que ho demanàs tendria un americà a taula el dia de Nadal. Entre els al·lots hi va haver un gran rebombori, els soldats americans per ells eren uns herois. Eren els bons de les pel·lícules, els que sempre guanyaven. N'Errol Flyn amb el setè de cavalleria feia matx entre els indis i des de les planes de Las Hazañas Bélicas, els ianquis havien de salvar el món del «peligro amarillo». Dins els jocs dels infants se donava un cas curiós: els americans eren els bons, però, quan jugàvem a indis i vaquers, hi havia bregues per fer el paper d'indi. Supòs que això de posar-se plomes d'indiot pel cap i empastifar-se de pintamorros la cara devia ésser més divertit o, per ventura, és que en el fons ens agrada ésser els dolents de la pel·lícula.\nNosaltres el dia de Nadal el celebràvem a ca els padrins. El meu padrí ni va voler sentir a parlar de convidar un americà, malgrat els precs dels néts. A banda que ja ballàvem estrets, ell raonava: cap de nosaltres xerra anglès i el pobre soldat farà el paper d'en Palou de sa Pobla. Un cosí meu, en Tofolet, tenia un amic que vivia a la mateixa escala, n'Ignasi Fuster, a qui anomenaven «Nasito». Els seus pares sí que havien consentit a convidar un soldat, i veient en Tofolet tan il·lusionat en conèixer un americà, li digueren que hi anàs a menjar els torrons. Tots ens moríem d'enveja quan en Tofolet, tot cofoi, una vegada dinat, va davallar a ca els veïnats.\nNo havia passat ni deu minuts quan sentírem tocar a la porta. La padrina va anar a obrir i en Tofolet va entrar com si l'encalçàs un llamp. Quan vàrem aconseguir que se calmàs, ens va explicar la feta. En entrar al menjador de cal seu amic, el primer que va veure, assegut i presidint la taula, va ésser un negre gran i gros com un armari de tres cossos. Una gran rialla d'orella a orella li feia mostrar unes enormes dents que, de tan blanques, enlluernaven. En Tofolet mai havia vist persones de color en carn i os. Només a les pel·lícules d'en Tarzán i sempre eren salvatges que se menjaven la gent. L'americà, veient l'astorament del nin, se va aixecar i li va dir: «Boy, Boy». En Tofolet va entendre «Voy, Voy» i li va donar a les cames com si mil dimonis l'encalçassin, ja se veia engolit per aquella gran bocota. En Nasito li cridava: «Tofolet, vine, aquest és un negre manso». Però ell no va atendre a raons. En tot l'horabaixa no hi va haver manera que sortís de davall les faldes de sa mare...


Espera i esperança - 19/09/2021 - - Bisbat de Terrassa\nEspera i esperança - 19/09/2021 -\nEspera i esperança - 19/09/2021 - https://www.bisbatdeterrassa.org/ca/bisbe/cartes-dominicals/espera-i-esperanca-19-09-2021 https://www.bisbatdeterrassa.org/@@site-logo/logo-bisbat-de-terrassa.png\nEspera i esperança (19/09/21)\nEn la carta anterior vaig tractar de la fe com d’una clau per avançar en la vida. Avui tractaré sobre una altra virtut teologal.\nL’esperança és una altra de les claus que necessitem per viure. Com a éssers humans ens passem tota la vida esperant i desitjant, perquè sempre van units esperança i desig. Quan som petits desitgem i esperem ser grans, quan som grans desitgem i esperem que la nostra situació millori, quan ens trobem en dificultat esperem que tot passi i torni a ser com abans. Els pares desitgen i esperen que els fills creixin i arribin a ser homes i dones de profit, els fills esperen fer-se un lloc a una societat sovint tancada, competitiva, excloent, i arribar a prendre les seves pròpies decisions, i realitzar-se com a persones.\nAquestes però, tot i ser esperances bones, no són la veritable esperança. Perquè aquestes arribaran o no, i en canvi la veritable esperança, la que es fonamenta en la fe i camina cap a l’amor, aquesta no defrauda. Aquesta és l’esperança de la que Sant Pau ens diu que “L'esperança no enganya, perquè Déu, donant-nos l'Esperit Sant, ha vessat el seu amor en els nostres cors” (Rm 5, 5).\nEl Papa Francesc deia a una Audiència General el mes de febrer de 2017 : “L'esperança cristiana és sòlida, per això no defrauda. No es basa en el que fem o siguem, ni tampoc en el que creem. El seu fonament, és a dir el fonament de l'esperança cristiana, és el més fidel i segur que hi ha, l'amor que Déu nodreix per cada un de nosaltres. És fàcil dir: Déu ens estima; tots ho diem. Però penseu una mica: Cada un de nosaltres és capaç de dir: "Estic segur que Déu m'estima"? No és tan fàcil dir-ho, però és veritat. És un bon exercici aquest de dir-se a un mateix: Déu m'estima. Aquesta és l'arrel de la nostra seguretat, l'arrel de l'esperança.”\nUn escriptor francès, convertit al catolicisme, de principis de segle XX, Charles Péguy, va escriure un poema a l’esperança. En aquest poema diu que les tres virtuts, la fe, l’esperança i la caritat, són tres germanes que van sempre juntes agafades de la ma. L´esperança és com la germana petita, i és com una nena que va al mig de les altres dues, i agafades de la ma és la que les fa avançar, i caminen les tres juntes.\nQuanta manca d’esperança hi ha en els cors dels homes i dones del nostre temps! Fins i tot en els cristians ! I quin poc encert tenim en buscar la veritable esperança, la que es fonamenta en l’amor, com diu el Papa Francesc. Perquè l’esperança és també una clau fonamental, sí, és el motor que ens fa caminar, juntament amb la fe i amb l’amor.\nCarta Dominical (19/09/2021)


Un mal servei al client està perjudicant el vostre ROI de màrqueting Martech Zone\nDissabte, abril 9, 2016 Diumenge, setembre 19, 2021 Douglas Karr\nJitbit, una plataforma de servei d’assistència, ha elaborat aquesta infografia amb estadístiques que reflecteixen clarament l’impacte d’un mal servei al client en una empresa. Les empreses continuen tractant el mal servei al client com feia anys enrere ... quan els clients solien queixar-se a l'empresa o a un petit cercle d'amics. Però aquesta no és la realitat del món en què vivim ara.\nEls clients enutjats són assassins silenciosos\nUn servei al client deficient erosionarà la reputació de la vostra marca en línia i afectarà directament el retorn de la inversió en màrqueting. Si teniu una pàgina de producte en línia amb poques ressenyes, els possibles compradors marxaran. De fet, el 86% dels visitants no compraran a cap empresa amb comentaris negatius.\nPer millorar el vostre servei d'atenció al client en general, JitBit recomana a les empreses que millorin la interacció entre els empleats del servei i els clients, que proporcionin una millor formació per evitar personal incompetent i que proporcionin una experiència constant en tots els canals d'atenció al client, que inclouen tant telèfon, correu electrònic, xat en directe, fòrums , suport per fer clic per trucar i fins i tot a les xarxes socials. Detallen el El servei d'atenció al client de 11 maneres està cremant els vostres resultats al seu missatge:\nInaccessibilitat - Les empreses han de ser accessibles i sensibles a tots els canals.\nAccelerar - res frustra un consumidor com esperar ajuda.\nConeixement - Els agents de serveis que no poden ajudar són més que frustrants.\nArguments - Intentar guanyar la lluita empeny les empreses a perdre la guerra.\nPromeses - incomplir promeses trenca la confiança i la meitat de totes les empreses compleixen promeses.\narxius - Les trucades repetides i l'explicació d'un problema de nou cada vegada fan que els clients es tornin bojos.\nPersonalització - No reconèixer qui és el vostre client, el seu valor, la seva experiència i les seves expectatives deixa les empreses enrere.\nEscolta - haver de repetir el problema una vegada i una altra és innecessari i redueix les taxes de satisfacció.\nSeguint - quan dius que faràs un seguiment, fes-ne un seguiment.\nPersonal groller - per molt dolent que passi el vostre personal, no hi ha cap raó per treure-ho al següent client.\nCórrer per tot arreu - Fer-se transferir i retardar sense resolució és el pitjor que podeu fer amb un client.\nEl resultat final d’aquesta infografia? El 2020, experiència del client superarà el preu i el producte com el clau diferenciador de marca. Al meu entendre, ja hi ha moltes marques. Les empreses aprenen que els clients insatisfets poques vegades tornen, la majoria mai no fa servir l’empresa. A més, el fet que els clients desassistents puguin compartir fàcilment la seva frustració en línia i que la vostra empresa es posi en problemes si no responeu i no rectifiqueu els problemes que s’estan verbalitzant. Moltes empreses tracten el servei al client com un mal necessari quan haurien d’invertir-hi com una diferenciació dels seus competidors.\netiquetes: mal servei al clientexperiència del clientServei al clientatenció al client roiestadístiques d’atenció al clienthelpdeskinfografiajitbitcomentaris negatiusmal servei al clientopinionsRetorn de la inversió


Una escala de mà o escala llevadissa és una eina metàl·lica, de fusta, o d'ambdós materials, de tipus portàtil, que serveix per a pujar (o muntar) o baixar (o davallar) a llocs poc accessibles o que es troben a diferents nivells o altures.\n1 Normes bàsiques d'ús\n2 Tipus i normativa\nNormes bàsiques d'úsModifica\nTipus i normativaModifica\nEstà formada per dos travessers de longitud variable units transversalment mitjançant travessers col·locats de forma equidistant anomenats graons que permeten l'ascens progressiu fins a la zona desitjada. Són elements fàcilment transportables per la seva lleugeresa. Originalment es fabricaven de fusta, però actualment el material més emprat és l'alumini per la seva lleugeresa i perquè permet unions entre graons i travessers de major consistència, que perllonguen la vida útil de l'escala.\nObtingut de «https://ca.wikipedia.org/w/index.php?title=Escala_de_mà&oldid=27766227»\nDarrera modificació: 12 jul 2021 a les 15:50\nLa pàgina va ser modificada per darrera vegada el 12 jul 2021 a les 15:50.


En la cultura anglosaxona dominant, el culte al triomfador, al number one, al més veloç, al més ric, al més poderós i al més atractiu és aclaparador. Ha convertit l'existència en una cursa d'obstacles en què el més important sembla ser arribar el primer. Per contra, en aquesta mateixa cultura també es parla molt i bé del perdedor, the loser, d'una forma molt més poètica; sobretot al cine, el gran mitjà d'expressió cultural modern.\nEls triomfadors són insofribles, fútils i previsibles. Els perdedors són més atractius. Tendres i vulnerables, porten escrit al front que, si bé és cert que naixem, fem el que podem i morim, també és veritat que mentrestant, la vida t'ofereix moments aïllats extraordinaris que convé aprofitar.\nAbans de viatjar a Londres per inaugurar una exposició monogràfica sobre Meninas, l'octubre de 2008, seguia amb gran atenció el procés d'assecament del Tríptico rojo, tres teles de 162 x 130 cm cadascuna que estava pintant en aquell moment. Em preocupava que el vermell perdés brillantor. D'una banda, és important que hi prevalguin valors de l'indigo amb què està pintat el fons i, alhora, la transparència del text cal·ligrafiat sobre aquest color fosc quan encara és fresc és fonamental, però sé per experiència que aquest vermell, aplicat d'aquesta manera, té tendència a anar-se apagant a mesura que s'asseca l'oli.\nPer tal que aquest joc de transparències i veladures existeixi, primer preparo amb cura el fons. Sobre el color blau fosc, quasi negre, acabat d'aplicar, cal·ligrafio tota la superfície de la tela amb un carbonet. La pressió del carbonet sobre el color tou obre solcs rítmics. Un cop s'ha assecat del tot, pinto el vermell amb un pinzell estil paletina, ample, i després passo sobre les pinzellades un drap amb el qual estenc el color fins que apareixen valors de l'indigo i la cal·ligrafia apunta amb el seu ritme inconfusible. El problema és que al mateix temps es va eliminant color i, per tant, intensitat cromàtica.\nAleshores vaig pensar en la possibilitat de fer una altra capa de vermell sobre de la primera, més centrada i amb una degradació lateral, per tal que la llum incideixi al centre i es vagi suavitzant cap a les vores. A més, segurament l'obra agafarà més volum, a la manera de l'Anish Kapoor que hi ha al CaixaForum (una obra singular: és, simplement, una protuberància a la paret). Cadascuna de les tres teles treballada independentment, sincronitzades, amb la mateixa intenció i un ritme idèntic.\nRecordo haver llegit que Camille Corot deia que els quadres haurien de tenir sempre un sol focus de llum, almenys un de principal, que destaqui. Capaç d'atreure la mirada, de capturar-la. Un lluminós exercici de seducció. Després ve la resta del quadre, darrere d'aquest primer impacte. Pot ser la lluïssor d'una mirada, de la llum sobre l'espatlla d'una model, o un reflex del sol sobre l'aigua d'un estany.\nCadascuna de les teles del Tríptico pretén ser tota ella un únic focus de llum i d'atenció.\nVaig deixar l'aplicació del vermell sobre el vermell per la tornada, esperant que mentrestant l'oli s'assequés més. I aleshores va arribar Londres. I Rothko a la Tate Modern. Des del principi d'aquestes obres, de l'estil de Tríptico rojo, la seva presència i saludable influència han estat molt presents. Però quan vaig veure que el "secret" de la potència del seu color és que l'aplicava per capes, més d'una i més de dues, la meva gratitud cap a ell va adquirir encara més rellevància, si és possible.\nAnish Kapoor, Corot, Rothko. També hi podria afegir Barnett Newman, sobretot el seu Vir Heroicus Sublimis, del MoMa: m'agrada com aborda el tema del vermell i de la mida. I Yves Klein, per la seva fidelitat a un color. La influència de Mondrian també es troba darrere de moltes obres prèvies, constructivistes, que han anat derivant cap a aquest únic vermell dominant. I el Quadrat blanc sobre fons blanc, de Malevitx. I Cy Twonly, naturalment, per l'elegància amb la que juga amb la cal·ligrafia i l'espai. I tots aquells que m'han mostrat camins, solucions, m'han explicat històries, m'han emocionat i, en algunes ocasions, com aquest Rothko de la Tate Modern, commocionat.\nAhir em vaig ficar al llit amb la sensació que havia de fer-ho, per fi: afegir vermell al vermell. Estava treballant en unes Meninas amb un fons vermell intens. Tenia vermell a les mans, a la samarreta, als pantalons, tenia vermell a l'ànima. I aquest matí, ben d'hora, he vingut a l'estudi i he atacat l'objectiu. El resultat és esperançador. El color ha experimentat una pujada espectacular. Ara s'ha d'esperar pacientment que s'assequi, a veure com queda. I si cal, com diu Rothko, hi afegiré una altra capa.\nTantes com sigui necessari.\nAquest matí, dilluns vint-i-set d'octubre de dos mil vuit, he sentit per fi la proximitat d'aquest quadre vermell que persegueixo des de fa anys.\nDues o tres capes de "vermell permanent mig" més tard, vaig patir un petit accident a l'estudi. Estava pintant una tela gran, recolzada a la paret, i, massa a prop, s'assecaven les teles del Tríptico, apilades unes sobre les altres, de manera que la que apuntava a l'exterior mostrava la cara, és a dir, la part pintada. Hauria d'haver-la posat al revés, per protegir-la, però volia veure com evolucionava el color, dia a dia, hora a hora. I va passar el que havia de passar: sense voler, vaig tacar el vermell amb pintura fosca, en un moment d'exaltació gestual a la tela del costat.\nNo me'n vaig adonar fins al cap d'uns quants dies: pel que sembla, el meu seguiment minut a minut no era tan estricte com jo em pensava. Les taques eren petites, però suficients perquè el conjunt se'n ressentís, i estaven seques i firmament instal·lades al seu llit carmesí. En aquestes obres tan essencials, qualsevol alteració, per petita que sigui, és enorme.\nVaig valorar la possibilitat d'intentar esborrar aquelles taques tan inoportunes, però sóc un restaurador pèssim i sabia que encara ho espatllaria més. Finalment vaig decidir ser valent, convertir el Tríptico en un Díptico i pintar sobre del descartat. Sé per experiència que una Menina sobre gairebé qualsevol composició és perfectament capaç de fer-la seva. En moltes ocasions he pintat el seu contorn poderós sobre Dameros, cadires (una sèrie anomenada Suite Nicea), Héroes Anónimos, collages diversos, i sempre els assimila, els fa seus. Fins i tot els fa millors.\nentre Creta y Sausalito


– Com a fotògraf em sento atret per la “llum”. En general, la resta ve després. M’agrada la simplicitat i l’honestedat en la vida i la fotografia. Això és el que intento aconseguir cada vegada que creo una imagen.-\nA David se li ha encarregat retratar i filmar molts temes culturals i socials arreu del món. També ha treballat en la indústria creativa durant més de 5 anys i ha desenvolupat els seus propis projectes de fotografia documental personal.\nHa estat donant la seva visió personal a través de la fotografia a esdeveniments, celebritats i actuacions per a organitzacions com la revista Brites, National Choir of Scotland i la Universitat d’Edimburg. A part de la fotografia, ha desenvolupat el documental “Maria Guillen Pottery” i “The Control Building” com videògraf i director. El seu últim projecte, “A Tale on the Mile», un fotollibre i una exposició, ha estat exposat recentment exposada al Museu d’Edimburg, la Galeria de l’Institut Cervantes a Manchester, i actualment itinera pel Regne Unit. Actualment treballa amb el fotògraf Ross Fraser McLean en el seu estudi RoRo en Summerhall.


L'ACM entre el centenar d'entitats que han signat el Pacte per a la Reforma Horària | ACM\nInici › Actualitat › L'ACM entre el centenar d'entitats...\nL'ACM entre el centenar d'entitats que han signat el Pacte per a la Reforma Horària\n110 entitats i el Govern català han signat aquest dilluns el Pacte per a la Reforma Horària, un acord per impulsar d’ara al 2025, mesures que afavoriran la racionalització dels horaris dels ciutadans per instaurar hàbits més saludables i tenir més facilitats per conciliar la vida laboral i familiar, entre altres. El membre del Comitè Executiu de l'ACM i alcalde de Les Franqueses del Vallès, Francesc Colomé, ha estat el representant de l'entitat municipalista catalana que ha signat l'acord.\nEl president de la Generalitat, Carles Puigdemont, ha defensat que en el moment actual, cal ser ‘’sobirans’’ amb el temps i aprofitar l’‘’oportunitat’’ per administrar-lo d’una nova manera. El Pacte ha trobat l’acord d’institucions, patronals, sindicats i altres entitats, però no ha estat signat pels grups de l’oposició que creuen que els objectius estan ‘’lluny de les expectatives ciutadanes’’.\nEl conseller de la Presidència, Jordi Turull, ha qualificat el Pacte per a la Reforma Horària com “la brúixola que ha de guiar les nostres polítiques públiques com a Govern per aconseguir fer realitat la nova cultura del temps”. Segons Turull, “amb la reforma horària, hi guanyem tots” en equitat entre dones i homes; salut perquè suposa uns horaris més saludables ja que recupera les dues hores de desfasament respecte de la resta del món; i en benestar, afavorint la nostra competitivitat i productivitat.


El programa "Una mà de contes" presenta "Bona nit, Jesús", un relat basat en el frontal d'Avià, una obra pintada al voltant dels anys 1170-1190, que es troba exposada al Museu Nacional d'Art de Catalunya (MNAC).\nHi havia una vegada un nen que no volia anar mai a dormir. La seva mare estava desesperada: no sabia què fer perquè el nen s'adormís. Havia provat d'explicar-li un conte cada nit, però el nen continuava amb els ulls ben oberts.\nEls angelets de la guarda van donar idees a la mare per solucionar el problema. Un angelet va suggerir que tres senyors estrangers, que havien vingut a les festes del poble, potser coneixien algun truc. La mare els va anar a veure i els tres estrangers li van dir que el millor era fer ballar el fill perquè es cansés. Però després de ballar durant molta estona, el nen tampoc no s'adormia.\nUn altre angelet va recomanar a la mare que consultés la veïna, i així ho va fer. La veïna li va aconsellar que posés el nen a dormir sota la mula i el bou, ja que amb l'escalfor cauria rendit. Però això tampoc no va funcionar.\nEls angelets van anunciar a la mare que arribaria al poble un hipnotitzador, amb fama de fer dormir a tothom. La mare va fer cas i l'hipnotitzador va aconseguir, finalment, fer dormir el nen Jesús.


S'ha iniciat les obres de reparació del passeig de l'Església que no representaran cap cost per a l'Ajuntament\nEts a Inici > Actualitat > Notícies > Via Pública\nNotícies Via Pública\nDurant les obres, el carrer estarà tallat i només es podrà accedir amb vehicle al passeig en casos d'urgència\nLa primera setmana de juny es van iniciar les obres al passeig de l'Església per reparar el paviment que està en mal estat. Les obres s'allargaran dos mesos i consistiran en el canvi de les llambordes dels carrils centrals per asfaltat i es mantindrà l'acabat amb llambordes de la franja d'aparcament i el de les voreres, per la qual cosa seguirà mantenint l'aspecte de via de passeig que té actualment. Alhora, es duplicaran les reixes de recollida d'aigua de pluja (embornals). Els regidors de l'equip de govern han fet en els darrers dies una visita a la zona per comprovar l'estat de les obres.\nEl projecte de reurbanització del passeig de l'església es va dur a terme l'any 2009 i pocs mesos després va començar a haver-hi desperfectes en el paviment. L'ajuntament va iniciar un procés de reclamació de responsabilitats a tots els agents que van intervenir en l'obra. A l'octubre de 2013 les empreses implicades en l'obra van acceptar la reclamació imposada i van ingressar a l'ajuntament el valor de la quantitat reclamada, que ha de servir per pagar les obres de reparació. Va ser en aquest moment que els Serveis Tècnics de l'Ajuntament van encarregar la redacció del projecte de reparació del passeig.\nDurant les obres, el carrer estarà tallat i no es podrà accedir amb vehicle al passeig, només en casos d'urgència. Per poder atendre aquells serveis religiosos que ho precisin, l'accés a l'Església es realitzarà des de la part posterior. La policia, previ avis, en facilitarà l'accés.\nPer a la recollida d'escombraries, el contenidors del passeig de l'Església quedaran precintats mentre durin les obres i seran substituïts temporalment per contenidors de superfície que s'ubicaran al c/Nou i al c/Montserrat.\nObres al passeig de l'església


Màxima presència institucional per signar el conveni de l'Hospital Transfronterer de Cerdanya — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Màxima presència institucional per signar el conveni de l'Hospital Transfronterer de Cerdanya\nMàxima presència institucional per signar el conveni de l'Hospital Transfronterer de Cerdanya\nEl president Montilla, la consellera Geli i les ministres de sanitat espanyola i francesa presideixen l'acte\nPuigcerdà ha comptat aquest dilluns amb la màxima representació institucional de Catalunya, França i Espanya per a la signatura del tractat per l'Hospital Transfronterer.\nL'acte ha portat a la capital cerdana el president de la Generalitat, José Montilla; la consellera de Salut, Marina Geli; la ministra espanyola de Sanitat i Política Social, Trinidad Jimenez; la ministra francesa de Sanitat i Esports, Roselyne Bachelot-Narquin i el delegat de la Comissió Europea a Espanya, Francisco Fonseca Morillo. Les autoritats han estat rebudes per l’alcalde de Puigcerdà, Joan Planella.\nLa jornada tenia com a punt central la ratificació del conveni i els estatuts de l'Agrupació Europea de Cooperació Territorial (AECT) Hospital de Cerdanya. Prèviament, les autoritats han fet una visita d'obres a l'edifici, que té completada l'estructura i ha iniciat la fase d'instal•lació d'elements interns. L'acte substituïa la tradicional col•locació de la primera pedra.\nPrevisió de completar les obres el 2012\nEs preveu que l’Hospital de la Cerdanya entri en funcionament durant l’any 2012. El 23 de febrer de 2009 va començar l’activitat constructora mitjançant la unió temporal d’empreses (UTE) constituïda per Copisa, Constructora Pirenaica i Agefred.\nEl centre transfronterer tindrà més de 19.000 metres quadrats construïts i una capacitat de 71 llits, per donar servei a prop de 30.000 ciutadans de l’Alta i la Baixa Cerdanya i del Capcir.\nL’Hospital té un pressupost total de prop de 38,5 milions d’euros, dels quals 31 estan destinats a les obres i 7,5 a equipaments. La Unió Europea hi ha atorgat una subvenció de 18,6 milions, procedents dels fons FEDER, que corresponen al 60% del projecte de construcció del centre. Pel que fa a la resta, el Govern català en finança el 60%, i el francès el 40%.\nUn projecte pioner a Europa\nL’Hospital de la Cerdanya és un projecte pioner a la Unió Europea i contribuirà a desenvolupar un nou concepte de salut, més enllà de les fronteres geogràfiques i que ha de beneficiar els ciutadans d’ambdues bandes de la frontera. Al centre hi treballaran equips professionals dels dos estats. De fet, ja s’està treballant en els protocols de formació del personal que, entre d’altres qüestions, ha de poder expressar-se en català, castellà i francès.\nLa capacitat serà de 71 llits, 56 dels quals seran d’hospitalització convencional, 10 d’hospital de dia i cirurgia major ambulatòria i 5 d’observació.\nPer garantir i millorar l’assistència sanitària, les dependències de l’hospital actual augmentaran: hi haurà quatre quiròfans, en comptes de dos; els boxs a l’àrea d’urgències passen de cinc a dotze i es doblarà la capacitat d’atenció a les sales de part. Està previst que en el nou Hospital treballaran 200 professionals entre facultatius, infermeria, auxiliars, tècnics i altres tipus de personal.


Servei de ‘coaching’ a 27 famílies – Comarques de Ponent\nServei de ‘coaching’ a 27 famílies\nL’equip d’educadors de carrer de l’Ajuntament de Mollerussa va atendre el passat 2007 un total de 27 famílies de la ciutat amb fills adolescents, amb l’objectiu de prevenir conductes de risc. Les intervencions es van fer tant a nivell individual com amb la resta de la família, i van tenir una freqüència setmanal o quinzenal, segons ho demanés cada cas. La majoria dels adolescents atesos (un 44%) són catalans, un altre 41% són magrebins i la resta es reparteixen entre romanesos, subsaharians i llatinoamericans. Pel que fa a les edats, la majoria dels adolescents als quals s’ha fet un seguiment tenien entre 13 i 16 anys i eren en un 74% dels casos nois. (+) L’equip d’educadors de carrer de l’Ajuntament de Mollerussa va atendre el passat 2007 un total de 27 famílies de la ciutat amb fills adolescents, amb l’objectiu de prevenir conductes de risc. Les intervencions es van fer tant a nivell individual com amb la resta de la família, i van tenir una freqüència setmanal o quinzenal, segons ho demanés cada cas. La majoria dels adolescents atesos (un 44%) són catalans, un altre 41% són magrebins i la resta es reparteixen entre romanesos, subsaharians i llatinoamericans. Pel que fa a les edats, la majoria dels adolescents als quals s’ha fet un seguiment tenien entre 13 i 16 anys i eren en un 74% dels casos nois. A banda d’aquest programa d’intervenció comunitària, els educadors de carrer també van posat en marxa l’any passat un segon grup a l’Espai Jove Intercultural (EJI), que és format per joves de 1r i 2n d’ESO i que se suma al que ja estava en marxa el curs passat composat per estudiants de 3r i 4t d’ESO. Aquest dos grups han participat com a voluntaris en diferents esdeveniments a Mollerussa, com el Festival Humoris Causa, l’Aventura de Nadal o la Marató de TV3, entre d’altres.


La reforma de la pista esportiva de Lluís Guardiola ja és una realitat | Esportiu Maresme\nLa reforma de la pista esportiva de Lluís Guardiola ja és una realitat\nVilassar de Mar recupera una instal·lació esportiva molt popular que ajudarà a la consolidació del Club Futbol Sala Sant Joan i donarà un millor servei al poble\nEl mes de juliol passat es va materialitzar el final de l’obra de reforma de la pista esportiva de Lluís Guardiola, a tocar de la carretera de Cabrils. Donada la situació de pandèmia, es va fer un acte de presentació format tancat, que va comptar amb la presència institucional de l’alcalde de Vilassar de Mar, Damià del Clot, del regidor d’Esports, Jordi Tapias, del regidor d’Urbanisme, Àngel Font, i membres de la junta i el cos tècnic del FS Sant Joan. Amb aquest acte, es dona per finalitzada la reforma integral del vestidor de la pista poliesportiva i també de la seva tanca perimetral, amb la qual cosa s’adequa el vestidor a la normativa vigent i es dona un millor servei als usuaris.\nActe d’inauguració a càrrec de l’alcalde de Vilassar de Mar i diferents regidors\nL’alcalde, Damià del Clot, es va mostrar molt content de poder recuperar aquest espai per poder seguir formant jugadors, recordant que molts jugadors de futbol sala s’han format en aquesta pista. Per la seva banda, el president del club, Josep Arnau, també va agraïr les millores d’una pista que considera emblemàtica perquè l’any que ve farà 25 anys que hi va néixer el FS Sant Joan. També va tenir paraules d’agraïment per a l’institut Pere Ribot, que ha acollit els entrenaments dels equips mentre han durat les obres de reforma. Per aquest curs esportiu calculen que el club arribarà als 24 equips, uns tres-cents jugadors, des de l’escoleta fins al sènior.\nL’actuació ha consistit en la reforma de tot el vestidor, d’una superfície de 110 m2, renovant completament totes les instal·lacions, així com també la tanca perimetral\nL’actuació ha consistit en la reforma de tot el vestidor, d’una superfície de 110 m2, renovant completament totes les instal·lacions de llum, aigua, calefacció, ventilació i sanejament, i posant nou paviment, nous sanitaris, noves dutxes, noves portes i finestres, a més de l’aïllament tèrmic de l’edifici.\nVestidors completament reformats\nAmb l’obra, el vestidor compta amb una nova distribució interior, que permet disposar d’un lavabo adaptat, a més de dos vestidors, dos lavabos més, un despatx, un magatzem, un espai de neteja i un espai per a instal·lacions. Pel que fa a la tanca perimetral, s’ha canviat i renovat amb un nou sistema per evitar situacions incíviques que en malmetien l’anterior i facilitar un millor manteniment futur de la instal·lació.\nL’obra ha estat cofinançada entre l’Ajuntament i la Diputació de Barcelona, amb un pressupost de 148.772,65 €\nL’obra ha estat cofinançada entre l’Ajuntament i la Diputació de Barcelona, amb un pressupost de 148.772,65 € (IVA inclòs).\nTeià recupera una instal·lació emblemàtica: la pista


El moviment 'Fridays for future' pel clima torna a protestar a les principals ciutats d'Espanya\nSegona onada de protestes juvenils a Espanya per conscienciar sobre el canvi climàtic\n"No volem parar i volem seguir creixent", expliquen els col·lectius inspirats en la jove activista sueca Greta Thunberg\nEl moviment estudiantil 'Fridays for future', inspirat en la jove activista sueca Greta Thunberg, ha tornat a convocar mobilitzacions en ciutats de tot Espanya aquest divendres contra el canvi climàtic, després de la vaga global pel clima secundada la setmana passada per més de un milió de persones a tot el món.\nA Madrid, aquest divendres no hi haurà asseguda davant el Congrés, com la setmana passada, ni la convocatòria serà al migdia. En aquesta ocasió s'ha organitzat un 'Passeig pel clima' per a "cridar l'atenció dels governants davant la contaminació atmosfèrica". Per això els promotors de la iniciativa animen a "vestir de negre i amb mascareta anti-contaminació" i sumar-se a les 18.00 hores a una protesta a la Puerta del Sol.\n"La idea és donar una imatge sòbria sobre com ens pinta el futur si no actuem de manera immediata, amb vestimenta negra i màscares, al voltant dels barris, universitats i instituts passejarem en silenci recreant un futur que no està tan lluny per a nosaltres", explica l'assemblea madrilenya de 'Fridays for future' en un comunicat.\nA Barcelona, la convocatòria és a les 12.00 hores, amb una concentració a la plaça Sant Jaume que culminarà amb una taula rodona a l'aire lliure en la qual intervindrà el biòleg i responsable de l'Àrea d'Adaptació de l'Oficina Catalana del Canvi Climàtic de la Generalitat , Gabriel Borràs, i la investigadora del CSIC Isabel Palomera.\nA València, s'ha convocat una concentració a les 12.00 hores a la plaça del Carme, mentre a Sevilla la convocatòria és a les 17.00 hores amb una asseguda i assemblea a la plaça Nova. A Saragossa, el moviment 'Fridays for future' es presentarà amb una assemblea a les 18.00 hores a l'estany de la ciutat universitària.\n"No volem parar i volem seguir creixent. La nostra idea és seguir endavant", assegura Lucas Barrero, un dels cinc joves que van començar les mobilitzacions en territori espanyol fa dos mesos amb assegudes davant de la seu de la Generalitat a la ciutat de Girona.\n"El nostre propòsit és estar al carrer divendres després divendres i no pararem fins que s'apliquin mesures contundents contra la crisi climàtica", exposa Guillermo Chirino, estudiant de 22 anys i membre de 'Fridays for future' a Barcelona, assenyalant com a vàlides les mesures contemplades en l'Acord de París dins de la Convenció Marc de les Nacions Unides sobre el Canvi Climàtic, del qual Espanya és un dels països signants.\nGAIREBÉ 50.000 JOVES es van mobilitzar\nPer a aquest jove, la mobilització de divendres passat a Espanya, que considera "súper exageradament positiva", anima a mantenir les protestes al carrer. Segons les dades recopilades pel moviment 'Fridays for future', divendres passat es van manifestar 46.500 estudiants en les més de 50 convocatòries repartides per tot Espanya.\nPer la seva banda, Lucas Barrero, afirma que les mobilitzacions es mantindran almenys "fins a l'estiu" i després del final del curs acadèmic els estudiants valoraran com mantenir les seves protestes durant el període estival. Llavors també hi ha prevista una trobada d'activistes de països de tot Europa per decidir el rumb de les seves reivindicacions.\nPer Barrero, andalús de 22 anys i estudiant de Biologia i Ciències Ambientals a la Universitat de Girona, la vaga global d'estudiants de divendres passat va ser "molt important" perquè "no hi havia precedents d'una vaga mundial pel medi ambient", i la qualifica alguna cosa "motivador" per a continuar les mobilitzacions a Espanya.\n"Se'ns deia que en altres països sortien al carrer i a Espanya no, i això ha demostrat que no és així", resumeix. Segons les dades de 'Fridays for future', les manifestacions més importants del passat divendres 15 de març van ser les celebrades a Madrid i Barcelona, amb 10.000 assistents a cadascuna, tot i que també es va superar el miler de participants en les convocatòries d'Alacant, Almeria , Granada, Màlaga, Salamanca, Santa Cruz de Tenerife, Sevilla, València o Saragossa.\nA nivell internacional, s'estima que un milió i mig de persones es van manifestar en més de 1.600 ciutats d'un centenar de països per a secundar la vaga estudiantil emulant Greta Thunberg, la jove de 16 anys que cada divendres, des de l'estiu passat, fa vaga davant del parlament suec per exigir accions per frenar l'escalfament global.


Xuan Hong 1 Hotel Dalat Vietnam - Ofertes d'hotels amb els MILLORS DESCOMPTES EN LÍNIA\n39 Nam Ky Khoi Nghia st.,, Centre de Dalat, Dalat, Vietnam, 8463 - Veure al mapa\nBen posicionat a Centre de Dalat, Xuan Hong 1 Hotel és un lloc ideal d'inici d'excursions a Dalat. Amb aquesta situació a només 0.6 km del centre de la ciutat i a 31.6 km de l'aeroport, aquest hotel de 1-estrelles atreu nombrosos viatgers cada any. Amb la seva bona localització, l'hotel ofereix fàcil accès a les destinacions obligades de la ciutat.\nXuan Hong 1 Hotel també ofereix moltes instal.lacions per enriquir la seva estada a Dalat. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, servei d'habitacions 24 hores, instal.lacions per a minusvàl.lids, magatzem d'equipatge.\nXuan Hong 1 Hotel té 15 habitacions, totes amoblades amb gust per tal d'oferir comforts com accés a internet (sense fils), mini bar, telèfon, aparell de televisió, articles de tocador. A més, l'oci que l'hotel ofereix assegurarà que tengui molt a fer durant el dia. Sigui quin sigui el motiu del seu viatge, Xuan Hong 1 Hotel és una selecció idònia per a la vostra estada a Dalat.\nCost de l'esmorzar (a menys que estigui inclòs al preu de l'habitació): 40.000 VND


Bacallà, saladures, olives i congelats. Tota la qualitat amb el màxim de varietat per poder fer els millors àpats tan moderns com tradicionals. Us assessorem i us donem idees per dessalar, cuinar i combinar els nostres productes. Un producte com el…\nDirección: Plaça del Vall del Castell, 2, 08720 Vilafranca del Penedès, Barcelona\nBotiga de bijuteria on pots trobar petits detalls per fer grans regals. Dissenys originals per trobar el complement ideal per cada ocasió. Regalar un complement com els que te Ester Vilafranca, és encertar segur, gràcies a la gran varietat de models…\nDirección: Plaça de la Constitució, 19, 08720 Vilafranca del Penedès, Barcelona\nA la Balança trobaràs el caliu de la botiga de tota la vida amb els productes de proximitat i aquells que ens calen per portar la millor alimentació. Ens esforcem cada dia per aconseguir el millor preu possible sense renunciar a que els nostres…\nDirección: Carrer de Sant Pere, 10, 08720 Vilafranca del Penedès, Barcelona


Instal·lacions – Pàgina 2 – Llar d'Infants Illa dels Petits – Gavà\nObert el termini de preinscripció pel próxim curs.\nSi ja ens heu visitat o us vau arribar el dia de la jornada de portes obertes, podeu descarregar i complimentar el document de matrícula, omplint tots els espais indicats i retornant-lo escanejat (PDF) o en format fotografia al correu electrònic: info@illadelspetits.com , o bé apropant-vos a la Llar en horari de matí de 9:30h a 11h o bé de tarda de 16h a 18h.\nPreinscripció Illa dels Petits 2017-2018 (Cliqueu damunt per descarregar)\nSi encara no heu visitat la Llar, ara és el moment idoni, haureu de concertar-la enviant un correu electrònic a info@illadelspetits.com o bé trucant al 173.58.72 en horari de dilluns a divendres de 9h a 17h.\nUn cop finalitzada la visita se us informarà de les tarifes.\nUn cop realitzada la visita, es podrà fer la reserva de la plaça mitjançant el formulari de preinscripció i s’iniciarà el procés de matrícula.\n21/04/2017 21/04/2017 Deixa un comentari\n18/04/2017 2 comentaris\n13/02/2017 Deixa un comentari\nEl proper dissabte dia 4 de març, la llar obre les seves portes a totes les families que tinguin interès en conèixe’ns i visitar les nostres instal·lacions.\nSi no podeu venir el dia assenyalat, podeu contactar per concertar una visita qualsevol altra dia, feu-ho mitjançant un correu electrònic a: info@illadelspetits.com o bé trucant al 93.173.58.72.\n27/12/2016 Deixa un comentari\nEl passat divendres dia 23 de desembre vam celebrar la Festa de Nadal amb més de 90 familiars i amics que van participar a les activitats preparades pel nostre equip.\nEl Tió va ser l’actor principal de la primera part d’una jornada molt especial, desprès de setmanes de tenir-lo amb nosaltres i veure’l crèixer, vam poder picar-lo per recollir turrons, neules i regals per a la Llar.\nTot va començar, quan el t ío va baixar de la\nmuntanya i el vam trobar al nostre pati, ràpid el vàrem tapar i alimentar i mica en mica va anar creixent fins fer-se gran.\nLa segona activitat va còrrer a càrrec de les educadores, que van explicar el conte de “La nena del fanalet”, al final del mateix, cada infant acompanyat de la seva familia va encendre el seu fanalet per que la miqueta de llum de cadascú il·luminés el pati i així aconseguir junts una llum més gran i amb més força.\nGràcies a tots/es per acompanyar-nos una vegada més en una intensa i màgica tarda.\n02/12/2016 05/12/2016 Deixa un comentari\n01/11/2016 Deixa un comentari\nEl passat divendres dia 29 d’octubre, vam poder disfrutar de la Festa de la Castanyada acompanyats dels nostres infants, familiars i amics. A més, s’hi van afegir les noies del Centre d’Estudis Nuria de Gavà que ens van acompanyar oferint la representació del conte “El monstre de colors”, una gran experiència gràcies a la bona disposició tant dels mestres del centre com de les alumnes que van estar al nostre costat per oferir a les famílies un ambient càlid i festiu.\nGràcies a tots/es per la vostra participació… Fins la propera!\nFem un any a L’Illa Dels Petits.\n11/07/2016 Deixa un comentari\nAvui dilluns 11 de juliol és un dia molt important per l’equip de L’Illa Dels Petits. Tal dia com avui, fa un any que vam obrir les portes de la llar d’infants. Per tots nosaltres va ser un dia molt especial, amb moltes il·lusions de poder mostrar a totes les famílies un bonic projecte educatiu envoltat d’un ambient molt familiar i proper.\nDurant aquest any hem après la riquesa de la tasca de l’educació, creiem en una pedagogia on els principals protagonistes del seu aprenentatge són els mateixos infants. On la llar és el lloc on mestres, famílies i espais conviuen en harmonia conjuntament amb un únic objectiu.\nCom a motiu de celebració del primer aniversari esperem que us agradi aquest video.\n07/06/2016 Deixa un comentari\nObrim a l’Estiu\n28/03/2016 28/03/2016 Deixa un comentari\nAquest estiu ampliarem el nostre horari. La Llar d’infants obrirà tot el mes de juliol i la primera i última setmana d’agost.\nObert per a infants que no estiguin matriculats a la nostra Llar.\nAmb aquesta iniciativa, volem donar un servei de comoditat per les famílies que no tenen vacances durant aquests dies, si esteu interessats/des poseu-vos en contacte amb nosaltres a travès del correu electrònic info@illadelspetits.com o bé trucant al 93 173 58 72 i us informarem de la disponibilitat i tarifes.\nDATES I PLACES DISPONIBILES\n19 places disponibles: 15 places per a infants de 1 a 3 anys i 4 places per a infants de 0 a 1 any.\n1ª Setmana: 1 al 5 d’agost.\n4ª Setmana: 29 d’agost a 2 de setembre.\n41 places disponibles per a infants de 0 a 5 anys.\n3h – de 9:00h a 12:ooh\n5h – de 9:00h a 15:ooh\n8h – de 9:00h a 17:ooh\nPossibilitat de l’hora d’acollida de 8:00h a 9:00h


Programes comunitaris | Servei Públic d'Ocupació Estatal\nConvocatòria de Programes de ...\nEl Programa d'aprenentatge permanent (PPA) pretén contribuir, a través de l'aprenentatge permanent, a convertir Europa en una societat de coneixement avançat. amb un desenvolupament econòmic sostenible, més i millors llocs de treball, i una major cohesió social. També s'aspira a fomentar la interacció, la cooperació i la mobilitat entre els diferents sistemes de formació professional europeus per tal que esdevinguin un referent de qualitat a escala mundial.\nEl Programa d'aprenentatge permanent comprèn quatre programes sectorials: Comenius, Erasmus, Leonardo da Vinci i Grundtvig que es complementaran amb un programa transversal i, finalment, el programa Jean Monnet.\nMés informació sobre programes comunitaris .


Salut planeja que el 50% d’avortaments es puguin fer a casa amb una pastilla - Breus - Web local Mataró - Dones en Xarxa\nel amor siempre sera la maquina que mueve el mundo un beso\nSalut planeja que el 50% d’avortaments es puguin fer a casa amb una pastilla\ndijous 27 de maig de 2010\nLa nova llei d’interrupció voluntària de l’embaràs, que entrarà en vigor el pròxim 5 de juliol, preveu que l’avortament sigui atès a la xarxa sanitària pública com qualsevol altra prestació, cosa que, si es manté la demanda actual, significarà sumar unes 26.000 intervencions ginecològiques anuals a les que ja es practiquen. La pressió assistencial que aquest canvi legal suposarà per als hospitals públics és un dels principals motius que han portat la Conselleria de Salut a reorientar la pràctica de l’avortament a Catalunya, i a plantejar-se oferir la pastilla abortiva RU-486 al 50% de les sol·licitants, aquelles que interrompen la seva gestació abans de la setena setmana d’embaràs.\nD’aquesta forma, més de 13.000 dones deixaran de necessitar un quiròfan per procedir a l’avortament, ja que la RU-486 s’oferirà als 42 centres d’assistència sexual i reproductiva que hi ha a Catalunya, serveis atesos per ginecòlegs, llevadores i psicòlegs als quals s’accedeix a través del metge de família. La mesura compta amb una àmplia aprovació entre els ginecòlegs, amb els quals Salut ha analitzat el canvi, i podria aprovar-se divendres que ve, va indicar ahir Dolors Costa, adjunta a la Direcció General de Planificació i Avaluació en Salut, en un debat celebrat a la Fundació Vila Casas. Abans de la seva aplicació, va indicar Costa, la Generalitat emprendrà un intens pla formatiu entre els ginecòlegs d’assistència primària que gestionaran l’administració del fàrmac abortiu, a fi d’assegurar el bon ús d’una pastilla amb sensibles efectes físics i psíquics en les receptores.\nLes dones que decideixin avortar quan la gestació es trobi entre la 7a i la 14a setmana d’embaràs –límit previst per la nova llei per fer-ho lliurement– accediran al mateix procés quirúrgic aplicat els últims anys a Espanya: aspiració i expulsió de l’embrió. Aquestes intervencions, que en un 98% dels casos practiquen clíniques privades, s’oferiran a partir del mes de juliol en centres també privats que concertaran aquesta assistència amb la Generalitat. «Tenim clar que els hospitals de la xarxa pública no podrien assumir els avortaments», va afirmar Costa.\nLa pastilla abortiva, que té com a substància activa la mifepristona, exerceix una funció antagonista sobre l’hormona progesterona, la que afavoreix que el blastocist –embrió incipient– s’implanti a l’endometri i prossegueixi l’embaràs. Una vegada desprès l’embrió, al cap d’unes 36 hores de prendre la RU-486, la usuària ha d’ingerir una segona pastilla, la substància misoprostol, que provoca contraccions a la matriu i expulsa la matèria que la primera pastilla ha destruït. Aquesta expulsió finalitza dos dies després. «Si el tractament es fa abans dels primers 69 dies de la gestació, la dona experimenta una cosa així com una menstruació abundant, amb poc dolor», va explicar Joaquim Calaf, responsable del servei de Ginecologia i Obstetrícia a l’Hospital de Sant Pau, de Barcelona.\n«Crec que a Catalunya s’hauria d’optar per l’avortament farmacològic, un recurs incruent, que les dones podrien aplicar a casa seva, de forma privada», va afegir Calaf. «Si el fàrmac es pren abans de la setena setmana d’embaràs, el procés abortiu és molt menys agressiu que la intervenció quirúrgica habitual –va dir Costa–. L’ús de la RU-486 haurà d’anar acompanyat d’una campanya informativa entre les dones que l’escullin, ja que si la utilitzen malament, a més de perjudicar-se, saturaran els serveis d’urgències».\nLa pastilla abortiva RU-486 es va començar a comercialitzar fa més de 15 anys a Europa i als Estats Units, i el seu ús es va estendre de forma molt desigual. A Suècia, la pastilla és en l’actualitat el mètode que utilitzen el 80% de les dones que avorten, va explicar Calaf. Tot i que la pastilla RU-486 pot exercir com a abortiu en qualsevol moment de l’embaràs, els metges desaconsellen prendre-la quan l’embaràs ha superat les 10 setmanes, ja que causaria una gran hemorràgia.\nVeure en línia : http://www.elperiodico.cat/default....\n28/6 Dia Internacional pels drets del col·lectiu #LGTBI\nL’escola Àngela Bransuela participa en el projecte Cultura Emprenedora a les Escoles\nUna Diada de Sant Jordi per a totes les edats


munició per la independència nacional » Blog Archive » El PSC i el senyor Joan Ferran\nEl PSC i el senyor Joan Ferran\nA continuació reprodueixo un article de Victor Alexandre a la seva web en que queda ben retratat l’espanyolisme d’aquest tal Ferran.-\nEl PSC està nerviós i els nervis, gairebé sempre, acaben traint el qui els pateix. Poc s’ho esperava, aquest partit, que els efectes de la manifestació del passat 1 de desembre serien tan devastadors per a la seva imatge. Amb només un parell d’hores, el PSC va quedar literalment desemmascarat en veure’s obligat a triar entre alinear-se amb la Catalunya que reivindicava un Dret Humà fonamental -el dret de decidir- i la Catalunya del Partit Popular i de Ciutadans. Que triés aquesta segona opció, però, no té res de sorprenent, atès que tots tres partits, PSC, PP i C’s, senten per Espanya un fervor religiós. De fet, si algú està interessat a conèixer la naturalesa de la passió que Santa Teresa sentia per Déu, en tindrà prou d’observar què senten aquest tripartit i el diari El País per Espanya. L’èxtasi a què arriba el diputat socialista Joan Ferran, per exemple, cada cop que sent el nom d’Espanya, està en la línia del paroxisme genital que provoquen certes passions religioses.\nEl 25 de febrer de 2001 i el 8 d’octubre de 2004, Joan Ferran ja havia plorat amargament al Parlament de Catalunya perquè, segons ell, el nom d’Espanya se sentia massa poc a TV3. Va ser una llàstima que les llàgrimes li impedissin aclarir-nos amb quina freqüència hauria d’aparèixer aquest nom: cada cinc minuts, cada dos minuts, cada minut i vint-i-dos segons… Encara hi és a temps. Ara, a més, es lamenta que, mirant TV3, sigui més fàcil saber quin temps farà a Alacant o a Perpinyà que no pas a Burgos o a Madrid. Opina, el desficiós senyor Ferran, que hi ha molts catalans amb parents a Burgos o a Madrid que n’haurien d’estar informats. Curiosament, però, no diu res dels catalans amb parents a Rabat o a Dakar. Deu pensar que els catalans d’origen espanyol són superiors als catalans d’altres orígens.\nAltrament, hauria d’exigir que TV3 substituís el mapa del temps pel mapamundi i que la previsió meteorològica fos detalladament universal per tal que cap habitant de Catalunya se sentís marginat. Potser algú es pregunti si el frisós senyor Ferran no en té prou amb sis canals espanyols que informen puntualment del temps de Burgos i de Madrid. Doncs no, no en té prou, perquè allò que realment fa mal als ulls del senyor Ferran és el mapa dels Països Catalans. Per això les afinitats entre el Partit Popular i el Partit Socialista del senyor Ferran em suggereixen aquesta endevinalla: en què s’assembla un nacionalista espanyol, creient i de dretes amb un universalista català, laic i d’esquerres? En què per a tots dos la unitat d’Espanya és "sagrada".\ngener 29th, 2008 in General


Alberto Belsué Arias - Viquipèdia, l'enciclopèdia lliure\nAlberto Belsué Arias\nAlberto Belsué Arias és un exfutbolista aragonès, nascut el 2 de març de 1968 a Saragossa, i que va jugar a la demarcació de defensa lateral dret, tant al Reial Saragossa com a la Selecció espanyola.\n2 març 1968 (53 anys)\nBiescas (província d'Osca)\n1986–1988 Andorra CF\n1988–1998 Real Zaragoza 277 (7)\n1998–1999 Deportivo Alavés 22 (0)\n1999–2000 CD Numancia 20 (0)\n2000–2001 Iraklis Salònica 7 (0)\n1994–1996 Espanya 17 (0)\nVa començar la seva carrera esportiva professional a l'Stadium de Casablanca de 1983 a 1986 d'aquí va passar a l'Endesa Andorra, on jugaria fins a 1988 any que va passar a jugar al Reial Saragossa, equip en el qual va jugar deu anys. Va coincidir amb jugadors importants en la defensa entre els quals destacaven els veterans exmadridistes Rafael García Cortés i Fraile. A més va haver de competir pel lloc de lateral amb jugadors de la qualitat de Chucho Solana, d'Esteban Gutiérrez, i del mític lateral alemany Andreas Brehme.\nA principi dels noranta i després de superar la promoció, va arribar temps d'èxits esportius per al Reial Saragossa, ja que de la mà de l'entrenador Víctor Fernández es va a conquistar una Copa del Rei i una Recopa d'Europa. Els èxits de l'equip li van a dur a jugar amb la selecció espanyola des de 1994 a 1996, en els quals va ser 17 vegades internacional, tot jugant l'Eurocopa d'Anglaterra de 1996.\nEl 1998 les seves actuacions amb el seu equip comencen a disminuir, raó per la qual és cedit a l'Alavés primer i al Numancia després, on hi jugaria dues temporades. Posaria fi a la seva carrera al futbol grec, concretament a l'Iraklis de Salónica on va disputar les seves dues darreres temporades. Es va retirar en el 2003.\nActualment exerceix d'agent comercial en la multinacional Mondo, líder mundial en paviments i equipaments esportius.\nStadium Casablanca Espanyola 1983-1986\nEndesa Andorra Espanyola 1986-1988\nReal Zaragoza Espanyola 1988-1998\nAlavés Espanyola 1998-1999\nNumancia Espanyola 1999-2001\nIraklis FC Grega 2001-2003\nEstadístiques a Primera Divisió - LFP.es (castellà)\nObtingut de «https://ca.wikipedia.org/w/index.php?title=Alberto_Belsué_Arias&oldid=26481325»\nDarrera modificació: 26 feb 2021 a les 18:12\nLa pàgina va ser modificada per darrera vegada el 26 feb 2021 a les 18:12.


c) No patir cap malaltia ni tindre cap defecte físic que impedisca l'exercici de les funcions, d'acord amb el quadre d'exclusions mèdiques establides en l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims de selecció de policies locals de la Comunitat Valenciana en les proves físiques, psicotècniques i de reconeixement mèdic, i tindre una alçada mínima d'1,65 metres els homes i 1,60 metres les dones.\nd) Tindre complits 18 anys i no excedir, si és el cas, l'edat màxima de jubilació forçosa.\ng) Haver abonat en concepte de drets d'examen la quantitat de 30 euros, conforme a l'ordenança fiscal de la taxa per concurrència a les proves selectives per a l'ingrés de personal.\nEls documents d'autoliquidació per al pagament de la taxa per drets d'examen s'han de confeccionar des de la pàgina web de Suma - Gestió Tributària (www.suma.es) on es troba l'opció d'autoliquidacions. L'ingrés es pot realitzar bé des de la mateixa pàgina web, o bé, després d'imprimir la carta de pagament, a través de qualsevol entitat bancària col·laboradora de les que s'indiquen en el model d'autoliquidació.\nQui vulga prendre part en el procés ho ha de sol·licitar en una instància dirigida al Sr. Alcalde President de l'Ajuntament de Castalla.\nEl model d'instància es facilitarà en el Departament de Recursos Humans d'aquesta Corporació i a través de la seua pàgina web (www.castalla.org), amb independència que en presenten qualsevol altre que estimen convenient.\nb) Fotocòpia compulsada de la titulació indicada en la base segona, apartat b.\nc) Certificat mèdic oficial, que ha d'indicar expressament que compleixen els requisits establits en l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques, així com l'alçada de l'aspirant, al qual s'exigirà una alçada mínima d'1,65 metres per als homes i d'1,60 metres per a les dones. En aquest certificat mèdic s'ha de fer constar expressament la capacitat de l'aspirant per a concórrer a les proves físiques exigides en aquestes bases, així com que no es troben impedits o incapacitats per a l'accés a la funció pública.\nd) El justificant d'haver ingressat l'import de la taxa, de conformitat amb l'ordenança fiscal reguladora de les taxes en vigor.\nLes instàncies s'han de presentar en hores hàbils, en el Registre General d'aquest Ajuntament, o en la forma que determina l'article 16.4 de la Llei 39/2015, d'1 d'octubre, del procediment administratiu comú de les administracions públiques.


Apartments Biserka Dugi Rat Croàcia - Ofertes d'hotels amb els MILLORS DESCOMPTES EN LÍNIA\nDissenyat tant per oci com per negoci, Apartments Biserka està situat idealment a Trogir; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Apartments Biserka, l'excelent servei i instal.lacions superiors faran de la vostra estada una experiència inoblidable. Els clients de l'hotel poden gaudir de aparcament de cotxes.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb aire condicionat, balcó/terrassa, aparell de televisió, nevera, plat de dutxa a cada habitació. A més, l'oci que l'hotel ofereix assegurarà que tengui molt a fer durant el dia. Apartments Biserka és la vostra destinació si buscau allotjament de qualitat a Trogir.


Ignorància i indiferència | Opinió | EL PAÍS Catalunya\n5 JUL 2016 - 00:11\tCEST\nEn un espai radiofònic recent, Ángel Gabilondo, amb el seu humor subtil, explicava un conte filosòfic, com si fos un acudit de filòsofs. Un filòsof pregunta a un altre quin pecat és pitjor, si el de la ignorància o el de la indiferència, i l'altre li contesta “ni ho sé, ni m'importa”. El pecat de la ignorància voluntària consisteix a negar-se a conèixer una veritat dolorosa o reprovable. El pecat de la indiferència reprotxable consisteix a conèixer la veritat esmentada, sense experimentar cap retret davant d'aquesta. El 26 de juny els espanyols vam tenir ocasió de posar de manifest com ens assemblem al segon filòsof. El triomf incontestable del PP aglutina sentiments, desitjos i temors dispars, i expressa els errors o pecats de la ignorància voluntària i de la indiferència reprotxable.\nLa nit del 26-J vam veure llàgrimes entre el públic, majoritàriament jove, que esperava uns resultats electorals esperançadors en una plaça de Madrid. Amb perplexitat percebien que eren desbordats per tot el que signifiquen Bárcenas, la Gürtel, la Púnica, Aguirre, les retallades, l'atur, les feines escombraries i anys de camaraderia tèrbola en la gestió pública madrilenya i espanyola. L'estupefacció de moltíssims televidents es va desbordar quan es van adonar que a València el PP havia augmentat els vots. Tots els assumptes relacionats amb la corrupció són, pel que sembla, pecata minuta per a aquest electorat creixent. Que les evidències de gestió delictiva signifiquin necessàriament una gestió greument perjudicial per als electors, pel que sembla, és una realitat enquadrable al capítol de les ignoràncies voluntàries.\nEl pecat de la indiferència reprotxable ha clavat profundament les arrels en la nostra convivència. I així, demà continuaran vius, i electoralment absolts, els artificis dels protagonistes dels sobres de 500 euros, les obres estrafolàries, les mordidas miserables, les alcaldesses vergonyoses, els paradisos fiscals, les prostitutes de confiança i els aeroports de l'avi. Tota aquesta vergonya quedarà oculta sota una capa d'ignorància voluntària, expedida per prosseguir la seva dinàmica lucrativa a l'empara d'una indiferència reprotxable, al límit del cinisme, que, segons la RAE és desvergonyiment en la defensa d'accions vituperables.\nA l'estupefacció d'uns i la perplexitat dels altres, s'afegeix la consternació en comprovar que el ministre de l'Interior, Fernández Díaz, ha estat premiat a Catalunya amb 45.000 vots més, i a Espanya amb la part alíquota del triomf dels seus. Els seus electors han premiat la llei mordassa, les concertines sanguinàries i les devolucions en calent, les condecoracions de verges i els irregulars pilots secrets de policia patriòtica, la insolidaritat cruel davant del drama dels refugiats i el populisme punitiu sense complexos. De manera colpidora, han premiat les maquinacions que ordia amb el director de l'Oficina Antifrau de Catalunya (OAC) per desprestigiar adversaris polítics independentistes. Aquest director infringia la seva obligació legal de guardar el secret de les seves actuacions, i va trencar aquest mandat legal xerrant-li secrets al ministre. En la seva més que discutible cooperació amb Interior estava obligat legalment a atenir-se a l'ordenació jurídica, i ho va trencar proposant tràmits irregulars per fingir unes actuacions falses o instrumentalitzades.\nLa llei estableix que depèn únicament del Parlament de Catalunya i li ordena no rebre instruccions de cap autoritat. Va trencar aquest mandat posant-se a les ordres del ministre, amb expressió servil i casernària. La llei li prohibia utilitzar en benefici privat informacions derivades de la seva funció, i ho va trencar concertant-se amb el ministre per emprendre, en benefici del PP, investigacions prospectives, que són veritables causes generals, per “veure a qui o què agafem”, rigorosament prohibides pel Tribunal Constitucional. El director de l'OAC, de professió magistrat, ho sabia. El ministre, cap orgànic de la policia judicial, ho hauria de saber. El director de l'OAC es mereix que l'hagin fet fora. (Encara que també és preocupant que torni al seu càrrec anterior per jutjar la gent, amb aquest historial de dependència compulsiva).\nL'estupefacció, la perplexitat i la consternació dels perdedors no impediran que els afavorits per la recompensa electoral la percebin com una absolució, com una porta oberta a continuar com fins ara. I si els pregunten per què hi continua havent corrupció contestaran com el filòsof del conte de Gabilondo: ni ho sé, ni m'importa.


Publicat el 11/02/2020 18:45\nEl republicà Paco Gas anirà a judici acusat d'un suposat delicte de desobediència\nLa fiscalia demana 11.250 euros de multa i 1 any i 3 mesos d'inhabilitació per a l'exercici de càrrec públic a l'alcalde de Roquetes, Paco Gas (ERC), que anirà a judici per la votació de l'1-O en aquest municipi del Baix Ebre. El ministeri fiscal l'acusa d'un suposat delicte de desobediència per haver facilitat equipaments per a la consulta i haver col·laborat activament amb els organitzadors. Juntament amb l'auto d'obertura de judici oral, el jutjat d'instrucció número 3 de Tortosa ha demanat a l'alcalde una fiança de 15.000 euros. Gas, però, ha recorregut el requeriment i la qüestió està ara pendent de resoldre. Mentrestant, Esquerra ha cridat a omplir la Caixa de Solidaritat i a donar-li suport.\nEl novembre passat la titular del jutjat va incoar el procediment abreujat contra l'alcalde i va arxivar la causa contra la resta d'investigats inicialment en el cas: els regidors Josep Codorniu i Sisco Ollé i el treballador municipal Ivan Garcia, que ho estaven per desobediència i malversació; un dels membres de la Mesa, Joan Hierro, que també estava investigat per desobediència; així com tres mossos per falsificació de document públic.\nEn la interlocutòria d'obertura del procediment abreujat la jutgessa de Tortosa considerava que Gas va fer cas omís dels dos requeriments que li va trametre la Delegació del govern espanyol a Catalunya advertint-lo que, d'acord amb el Tribunal Constitucional, no podia dur a terme accions per permetre la preparació i la celebració del referèndum.\nFeia referència a vídeos publicats a Internet, on l'alcalde declarava a la ràdio municipal que facilitaria els espais públics per a la votació -amb la col·locació d'urnes, paperetes i censos-. També els enregistraments de quan Gas va acudir el mateix 1-O als punts habilitats per a la votació, el pavelló municipal de Roquetes i el casal de la Raval de Cristo, on es va dirigir als presents amb un "petit altaveu" per "donar pautes per realitzar la votació prohibida i col·laborant activament" perquè se celebrés el referèndum "que sabia que havia estat declarat il·legal".\nEn l'escrit d'acusació a què ha tingut accés l'ACN, el ministeri fiscal acusa l'alcalde d'un suposat delicte de desobediència i sol·licita una pena de 7 mesos i 15 dies de multa -amb una quota diària de 50 euros-, i la inhabilitació especial per a l'exercici de càrrecs públics electius o de funcions de govern -ja sigui en l'àmbit estatal, autonòmic o local- durant 1 any i 3 mesos. De cara al judici, el ministeri fiscal proposa la declaració com a testimonis de dos agents dels Mossos d'Esquadra i de cinc agents de la Guàrdia Civil.\nDavant d'aquests fets, la Federació de l'Ebre d'Esquerra ha mostrat "tot el seu suport i solidaritat amb Gas", i ha fet una crida a la ciutadania per omplir la Caixa de Solidaritat que recull aportacions per afrontar les despeses jurídiques i/o responsabilitats econòmiques que reben persones físiques com a conseqüència d'actuacions emmarcades en el procés independentista.


ENTRENAMENTS GRUP - TERRASSA :: Veure tema - Ruta de les ermites de Montserrat\nPublicat: Dc Abr 08, 2009 8:55 am Assumpte: Ruta de les ermites de Montserrat\nEn Ricard ha proposat un entrenament a corredors.cat que trobo molt interessant.\nSi voleu venir, ja ho sabeu\nEditat per darrera vegada per Pep Moliner el Dl Abr 13, 2009 6:13 pm, editat 1 cop en total\nPublicat: Dv Abr 10, 2009 3:25 pm Assumpte:\nMontserrat, muntanya per descobrir i avui m'he adonat ben bé. Al costat d'un explorador nat, com en Ricard i la seva experiència davant un mapa, que fa de les troballes muntanyenques un plaer i que qualsevol pedra cobra vida davant la seva mirada. Amb dos alumnes al costat, com la Teresa i jo, atents a les seves explicacions: un matí per recordar per despertar aquell cuquet que tenim els que ens agrada anar a conviure amb la muntanya.\nHem aparcat el cotxe a Santa Cecília i d'aqui sortia un GR, que prèviament havia previst en Ricard, que hem anat corrent fins arribar a les ermites, tot i que la boira ens ha difós les vistes que segur que haurem d'anar a confirmar que tenien que ser esplèndides. Hem acordat buscar un nou dia per acabar la feina començada.\nPersonalment anar amb vosaltres ha estat un plaer.\nEsperaré les vostres cròniques per arrodonir aquest sentiment d'haver vist, per exemple l'ermita de Sant Benet, on ens ha vingut a rebre un gos enorme, encara que molt pacífic, on hem llegit el llatí de la llosa adherida a la façana, o la caseta que al damunt tenia una placa de captació solar, i amb el sostre malmès per alguna roca, però que s'hi feia evident la presència humana. Arribar al conegut camí que porta a Sant Jeroni, baixar fins al funicular de Sant Joan, travessar les per sota les roques en llocs on abans hi havia assentada gent vivint-t'hi, i el descens fins al monestir, on immensitat de lloc i la quantitat de gent ens recorda que estem en un lloc molt concorregut i visitat. Els darrers quilòmetres pel marge de la carretera fins el punt de partida ara d'arribada. Gràcies pel matí que m'he regalat.\nMoments per pensar cap on anar i gaudir d'alguna vista que encara es véia\nRecolsats pel mapa de l'Alpina, que en Ricard coneix prou bé.\nTeresa, prop en l'entorn bonic\nFotografia de record de l'estada\nl'ermita de Sant Benet, on hi dormia algú\nLlocs i racons agradables a la vista i bonics per estar-s'hi, i el de la gorra\nPublicat: Dt Abr 14, 2009 9:39 pm Assumpte:\nauténtica maravella. Nomès coneixia alguna part de Montserrat al haver anar a la cursa de Monserrat Nord i ja en vaig quedar bocavedat, ara encara més amb aquestes fotografies.\nPublicat: Dt Abr 14, 2009 11:11 pm Assumpte:\nCrònica al bloc de'n Ricard;\nDes de la lectura d'un post en el bloc de l'amic Pep que havíem decidit que un dia el portaria a donar un tomb per les ermites de Montserrat. Però quan seria això ? Què millor que aprofitar els dies de Setmana Santa ? I posats a fer que sigui un dia significatiu: el Divendres Sant.\nSegons es diu, en aquesta data en la muntanya de Montserrat s'il·lumina el lloc on hi ha amagat el Sant Grial.\nLes previsions meteorològiques no auguren res de bo, però allà ens plantem tres il·luminats (en Pep, la Teresa i jo) disposats a desafiar a les forces de la natura. Deixem el carro al costat de Santa Cecília i just al davant trobem les primeres senyals que ens marcaran l'inici del nostre camí. Fa fresca i una lleugera roina ens crea dubtes en la tria del nostre vestuari.\nA falta de trobar la llum que ens il·lumini en el nostre camí l'oracle de l'Alpina ens fa un bon servei en alguns moments. Estem a sobre el monestir i podem visitar la primera ermita, la de Santa Trinitat que en la seva època de més esplendor era la més gran de totes.\nCamí cap a Sant Joan passem pel costat de Santa Anna, però no sabem veure els pocs murs que encara resten dempeus. Avui els designis divins no ens volen ser propicis i ens amaguen els preuats tresors que anaven cercant. Podem visitar Sant Joan i Sant Onofre, unides per un estret passadís penjat al mig de la roca i deixem per un altre dia les misterioses escales que al mig de la boira s'enfilen amunt. Potser cap el cel ?\nAgafem el camí de tornada, ara si ja a bon ritme, pels camins de la cursa de l'Alba, cap el Monestir i a partir d'aquí per la carretera fins el cotxe, amb el ferm propòsit de cercar una dia més propici que ens permeti tornar amb millors garanties de poder assolir el nostre objectiu de visitar les 13 ermites, i no tan sols 4, i per què no, potser localitzar el Sant Grial


La Cerdanya, 2 de març 2017: FONS EUROPEUS PER PROMOCIONAR EL TURISME CULTURAL – Pirineus TV\nLa Cerdanya, 2 de març 2017: FONS EUROPEUS PER PROMOCIONAR EL TURISME CULTURAL\nEls ajuts de la darrera convocatòria dels Fons Europeus de Desenvolupament Regional (FEDER) faran possible diferents inversions a la comarca per promocionar el turisme cultural. El projecte s'anomena “Posicionament turístic de la Cerdanya. El Patrimoni i la cultura com a eixos vertebradors” i està impulsat des del Consell Comarcal de Cerdanya.\nLa iniciativa, que es desenvoluparà fins l’any 2020, compta amb un pressupost de 1,6 MEUR, dels quals el Govern en finançarà 723.000 EUR a través d'aquests fons europeus. Alp, Bellver de Cerdanya, Bolvir, Fontanals de Cerdanya, Ger, Isòvol i Puigcerdà són les localitats beneficiades pels ajuts.\nLa consellera de Governació, Administracions Públiques i Habitatge, Meritxell Borràs, ha presidit aquest dimecres la presentació del projecte a Ger, on hi ha assistit el president del Consell Comarcal, Ramon Moliner, i diferents alcaldes cerdans. La consellera Borràs ha destacat la solidesa del projecte i ha insistit en la importància de revaloritzar els elements culturals i naturals del país.\nConcretament els ajuts permetran rehabilitar el Teatre Municipal d’Alp, el Taller d’Arts i Oficis de Cal Travesseres de Bellver de Cerdanya, i també l’antiga rectoria de Ger i els porxos de Can Fanxico de Bolvir. A més, també s’invertirà en crear una nova sala d’exposicions al Museu Cerdà de Puigcerdà i en la creació d’un Centre d’Interpretació de Restes Arqueològiques a la Rectoria d’All (Isòvol), així com diferents actuacions culturals a Fontanals de Cerdanya. El president del Consell Comarcal, Ramon Moliner, ha explicat que aquestes subvencions permetran rehabilitar edificis culturals al mateix temps que es fomenten i coordinen les activitats en xarxa a tota la comarca.\nEl projecte permetrà activar l'economia i generar activitats culturals d'atractiu turístic. En el marc d'aquesta iniciativa, i per tal de dinamitzar el ventall d'activitats que es plantejaran, s’implementaran eines i elements tecnològics d'informació com ara una agenda digital, sistemes d'informació i assessorament en línia.\nParlen al vídeo:: MERITXELL BORRÀS, CONSELLERA GOVERNACIÓ, ADM. PÚBLIQUES I HABITATGE - RAMON MOLINER, PRESIDENT CONSELL COMARCAL CERDANYA


Onda rep 25 mil visitants amb La Volta i deixa un balanç de mig milió d'euros - Diari Millars, informació local en valencià.\nL’alcaldessa ofereix Onda com a seu d’etapa en futures edicions de la Volta i d’altres competicions esportives.\nMés de 25.000 espectadors, entre ciutadans d’Onda i visitants, van omplir els carrers d’Onda divendres passat per a presenciar l’eixida de la 7a etapa de la Volta a Espanya i el seu segon pas per la localitat, ja en carrera. Així ho han confirmat Carmina Ballester, alcaldessa d’Onda, i Paco Pastor, regidor de Ciutat Saludable i Sostenible, en una roda de premsa on s’ha destacat l’èxit d’este esdeveniment internacional que va deixar un impacte de mig milió d’euros a la ciutat, sumant els ingressos en hotels, restaurants, gasolineres o supermercats.\n“Vull fer extensiva la felicitació que em va transmetre el director de la Volta per l’excel·lent organització i acolliment que els ha brindat el poble d’Onda. L’èxit és gràcies a la labor dels voluntaris, de la policia local, de la resta de cossos de seguretat i emergències, dels tècnics de l’Ajuntament que han treballat a contrarellotge perquè fóra una realitat”, ha apuntat Ballester.\nPost més nousBenicàssim ofereix més de 200 places en els cursos de Formació Per a Adults\nPost més vellsEs presenta la programació de la Fira i Festes de Gandia 2019, evolucionada amb nous espectacles i formats


Notícies - Festa i coneixement es combinen per tancar Patrimoni Viu 2012\nFesta i coneixement es combinen per tancar Patrimoni Viu 2012\nEl Patrimoni Viu revifa en el seu últim dia després d'un dissabte complicat (30/set/12)\nL'Escola de Dansa Mediterrània ha ofert un taller de dansa\nel 24/nov/12 Núria Juanico Cultura PDF\nLes jornades Patrimoni Viu 2012 han clos amb l'èxit assolit de combinar festa i coneixements al voltant del Modernisme a Sant Cugat. La iniciativa, organitzada pel Museu, ha dut a terme aquest dissabte les activitats que es van posposar el setembre passat a causa de la pluja. Un taller de danses tradicionals catalanes a càrrec de l'Escola de Dansa del Grup Mediterrània i un concert de la mà de la Coral la Lira han tancat les jornades, que segons l'organització han aconseguit una elevada implicació de les entitats de la ciutat.\nTot i que la meteorologia va deslluir en el seu moment la participació en les jornades, que van tenir lloc l'últim cap de setmana de setembre, la iniciativa ha reprès aquest dissabte les activitats ajornades recuperant el Modernisme i els primers estiuejants de la ciutat com a temàtica central de l'edició d'enguany. Dos mesos després, doncs, les jornades Patrimoni Viu han posat punt final amb el repte assolit de transmetre la història modernista de Sant Cugat a través d'activitats festives i propostes per a tots els públics.\nLa implicació de les entitats locals també ha estat significativa en l'edició d'enguany, que des del Museu s'ha definit com 'la clau de l'èxit' de la iniciativa. El director del Museu de Sant Cugat, Lluís Campins, ha posat èmfasi en la capacitat de conglomerar les qualitats de cada entitat al voltant d'un tema comú i crear així vincles associatius per preservar la memòria històrica del municipi.\nTotes les entitats que tenen una dinàmica cultural potent a la ciutat, aporten la seva creativitat i esforç a l'entorn d'un tema.\nLes primeres activitats de Patrimoni Viu van tenir lloc l'últim cap de setmana de setembre i van acollir una xocolatada, una cercavila, diversos tallers, animació infantil i un tast de vins. La propera edició de la iniciativa se centrarà en la història del Celler Cooperatiu.\nWeb de la Coral La Lira


lo carrer del riu: 04/05/2010\nJa ho va avisar ahir Guardiola a l'assegurar que el partit davant el Tenerife no seria gens fàcil. "Em recorda el del Xerez". I així ha estat. El Barça ha golejat el Tenerife al Camp Nou (4-1), però ha hagut de treballar molt més del que s'esperava. Sobretot a partir de l'empat de l'equip canari gairebé al final de la mitja part que ha posat l'ai al cor a l'afició blaugrana. Messi ha avançat els blaugranes (m.17) a l'aprofitar una assistència d'Ibrahimovic de cap. El gol ha donat tranquil·litat a l'equip de Guardiola, que ha dominat completament el joc, excessivament lent ja que la gespa era molt pesant per la intensa pluja que ha caigut durant tot el dia i que tampoc ha parat durant el partit. Guardiola ha mogut la banqueta després del descans i ha fet entrar Pedro per Piqué, que ha patit un cop. L'extrem canari ha donat molta més mobilitat a l'atac. A falta de mitja hora, el tècnic també ha rellevat Ibrahimovic després que Bojan anotés el segon gol (m. 63) a l'aprofitar una gran assistència d'Alves, que ha tornat a jugar els 90 minuts malgrat la seva lesió al soli de la cama esquerra. Pedro (m. 77) i Messi, ja en el descompte, han tancat la golejada, que deixa els blaugranes a quatre punts del Madrid, que demà ha de guanyar el Mallorca a l'Ono Estadi si vol seguir a un punt del líder. Amb aquesta victòria, el Barça ja suma 93 punts, rècord absolut de puntuació de la història de la Lliga. Messi, per la seva part, amb els seus dos gols, en comptabilitza 31 en el campionat i es destaca en la classificació pel Pitxitxi i la Bota d'Or. FOTOGALERIA SPORT: Les millors imatges del partit\n'És una entel·lèquia que siguem un territori amb poder. Sense Estat propi no podem prendre decisions.' Amb aquesta contundència s'ha expressat avui l'encara president del FC Barcelona, Joan Laporta, en un esmorzar organitzat per Nueva Economía Fórum a Barcelona. Com ja digué ahir, creu que encara té temps per anunciar si finalment es presentarà a les properes eleccions al Parlament, per bé que havia anunciat que seria pels volts de Setmana Santa quan donaria el sí o no definitius a concórrer a les eleccions. Tot amb tot, sí que ha fixat una nova data abans de la qual no farà cap anunci: 'No diré res fins que no acabi el mandat del Barça'.\nLaporta, lluint desacomplexadament les seves conviccions independentistes, ha afirmat: 'La meva intenció, si em vinculo a la política, és posar sobre la taula el debat de l'Estat propi. Cal anar directes a la Constitució catalana, passant de l'Estatut. És ben clar que hi ha una impossibilitat provada de l'estat de les autonomies actual.'\nAvui: Laporta dóna per enterrat l'Estat autonòmic i aposta per una Constitució catalana\nEl president del Cercle Català de Negocis (CCN), Ramon Carner, ha anunciat que un cop finalitzat el recompte de vots els seus interventors i assessor jurídics presentaran abans de mitjanit una impugnació de les eleccions de la Cambra de Barcelona davant la junta electoral. Carner ha explicat que el vot per correu és un vot 'no democràtic' i 'sospitós' de ser 'manipulat'. El promotor del Cercle Català de Negocis ha manifestat que la Cambra porta massa anys sent un 'regne de taifes' i com institució amb un pressupost procedent de les quotes obligatòries de les empreses hauria de tenir un procés electoral 'molt més transparent' i democràtic. El Cercle presentava dos candidats al ple de la Cambra.\nLa Cambra de Comerç de Barcelona, entitat que aplega totes les empreses que exerceixen activitats comercials, industrials o navilieres a la demarcació de Barcelona, celebrava aquest dimarts les seves eleccions internes per tal de renovar els 69 membres que conformen el plenari que governa l'entitat. Però ImpliCat, el principal col·lectiu opositor a l'actual president, Miquel Valls, ja va denunciar la setmana passada que el procés electoral pràcticament s'havia acabat el 8 de març, quan va finalitzar el termini del vot per correu: 'Les eleccions ara ja estan dades i beneïdes'.\nA les eleccions de fa quatre anys, només va votar un 2,07% del cens. D'aquest ínfim percentatge, la gran majoria va ser de vot per correu.\nAvui: El Cercle Català de Negocis impugnarà les eleccions a la Cambra de Comerç de Barcelona\nZapatero considera una "absoluta bogeria" la idea que Espanya necessiti un ajut com el de Grècia\nEl president del govern espanyol, José Luis Rodríguez Zapatero, considera una "absoluta bogeria" i un "despropòsit descomunal" el rumor que apunta que Espanya necessitarà una ajuda de 280.000 milions d'euros de la Unió Europea, com ara la que ha sol·licitat Grècia.\n"No dono crèdit a aquest rumor", ha assenyalat Zapatero amb molta vehemència, fregant la indignació, en una roda de premsa a Brussel·les. Pel president espanyol, és "un fet molt greu" que un rumor "d'aquesta naturalesa" provoqui un desconcert immediat al mercat de valors. "No podem estar tot el dia fent cas de les especulacions", ha subratllat.\nEn aquest sentit, ha assegurat que cal tenir en compre "pronòstics o hipòtesis", sinó els "fets i les dades" perquè a vegades es produeix una "sobreinformació equívoca" que fa oblidar les dades reals, que en el cas d'Espanya són d'una "solvència forta". "És senzillament intolerable", ha afegit.\nAvui: Els rumors de contagi de l'Estat espanyol respecte a la crisi grega enfonsen les borses


COM CONGELAR ELS BOLETS - Artencuina\nEls bolets són una de les meravelles gastronòmiques més importants de la nostra cultura, però, malauradament, són un aliment de temporada curta, molt curta i incerta. Per sort, però, comptem amb diferents maneres de conservar-los per poder-ne gaudir durant la resta de l’any: els podem assecar; els podem conservar en sal, en oli o en vinagre, i també els podem congelar.\nA l’hora de congelar-los, hem d’intentar que no quedin ressecs, que no perdin la seva textura, i, en alguns casos, com en el de les llenegues, que no perdin aquella mucositat viscosa que ajuda a lligar les salses. Per això, la millor forma és, un cop nets, posar-los en una paella al foc, escampar-hi un polsim de sal pel damunt, remenar-ho i esperar que treguin el seu suc. Després, parem el foc, deixem que es refredin i els guardem, amb el seu suc inclòs, en una envàs o en una bossa per poder-los congelar.\nD’aquesta manera, els bolets conserven el seu sabor i la seva textura en estar congelats en el seu propi suc.\nImportant! A l’hora de descongelar-los, deixeu que ho facin a poc a poc, a temperatura ambient. Un cop descongelats del tot, els podreu acabar de cuinar de la forma que vulgueu.


El gaig – Natura Singular\nPosted May 7, 2019 July 7, 2019 Pitu Amigó\nSegurament que el gaig sigui un dels ocells més sorollosos del nostre entorn, precisament el nom llatí Garrulus vol dir xerraire, i és que el gaig és un còrvid forestal molt comú però relativament difícil d’observar doncs passa la major part del temps amagat entre les branques i fulles d’arbres i matolls.\nEl gaig és un ocell sedentari i escassament territorial que estableix parelles de llarga duració, sovint per vida, fent una posta de 5-7 ous, cap al mes d’abril, que la mare incubarà durant 16-17 dies. Els polls s’emancipen en 7-8 setmanes.\nS’alimenta bàsicament d’insectes, erugues, polls i ous d’altres ocells, així com llavors, petites fruites i aglans. És precisament en els seus costums alimentaris que mostra un gran enginy: durant la tardor pot arribar a amagar fins a 3000 aglans en un mes, un a un, sota la fullaraca, on altres animals no els trobaran, i a la primavera següent els recol·lecta tot estirant el brot que treu el cap sobre el sòl del bosc.\nfauna de Catalunyafauna de la Concafauna de TarragonaGaigGarrulus glandariusNatura singular\n⟵El reboll de la Creu del Codòs\nLa polla d’aigua⟶


Notícies – Pàgina 4 – Públics culturals. Connectant comunitats\n07 febrer 2018 19 febrer 2018 publicsculturalsDeixa un comentari\nLa cultura i els mitjans de comunicació\nEncetem una nova etapa a l’Àrea de Desenvolupament de Públics de l’Institut Català de les Empreses Culturals (ICEC) amb un butlletí mensual amb una temàtica específica. És una nova eina que vol explicar que fem i donar millor servei a totes aquelles persones que treballen en els àmbits de la comunicació, el màrqueting i el desenvolupament de públics, aquells equips invisibles i cada dia més imprescindibles, per a poder connectar amb les persones.\nDurant els cinc anys de funcionament de l’àrea, s’havia detectat un repte persistent en tots els plans integrals sectorials que demanava més presència de la cultura en els mitjans de comunicació per difondre-la. Igualment, el Consell Nacional de la Cultura i les Arts (CoNCA) posa de manifest aquesta necessitat en el seu darrer informe anual (el trobareu a peu de Butlletí). Així, a finals del 2016 es va signar un acord de col·laboració entre la Corporació Catalana de Mitjans Audiovisuals (CCMA) i l’Institut Català de les Empreses Culturals (ICEC). I és en el 2017 quan aquest acord es materialitza amb programes culturals per a ràdio i televisió en formats atractius que activen la curiositat del públic.\nEl programa Ballar aproxima la dansa a la població i trenca barreres. “Tothom pot ballar” i així ho ha transmès en Pere Faura. L’Àrea de Públics li ha fet una entrevista.\nLa gran il·lusió. Relat intermitent de la història del cinema català explicarà la història del cinema català.\nUs donem la primícia d’una nova coproducció amb la XAL, la Xarxa de Televisions Locals, per a fer Tot Jazz, que relatarà l’origen del jazz i com s’introdueix i s’arrela a Catalunya.\nLa recuperació en antena d’iCat, canal de difusió de la música i la cultura, ha estat un altre objectiu del Departament de Cultura i el proppassat setembre es va signar el nou acord amb la CCMA.\nI finalment, volem felicitar la CCMA per haver incorporat This is art en la graella de prime time de TV3 els dimecres a la nit. Podeu llegir també una entrevista al director i presentador del programa Ramon Gener.\nEquip de Públics